Loomulikult on mul ka hirm. Televisioon on näilisuse kants. Selles maailmas näib - eriti kõrvaltvaataja positsioonilt ühtäkki pardale pääsenuna - olevat väga palju võltsi. Ma ei räägi üksi saadete kokkumonteerimisest, ehkki siingi saab imesid teha. Mulle mõjuvad võõristavalt saadete  promoklippides hõisatavad ülivõrded "kõige põnevam, pöörasem, lõbusam, naljakam" jne. Mõnikord - ja eriti siis, kui oma blogile teleringkonnast etteheitvat tagasisidet kuulen - näib mulle, et tegijate kõrvad on oma hõisetest kurdid ja silmad iseenda turjalt raputatud tähetolmust pimedad.